O‘zbekistonda ikkinchi xotinga uylanish ruxsat berilgani haqidagi xabarlar rad etildi

O‘zbekistonda ikkinchi xotinga uylanish uchun rasman ruxsat berilgani haqidagi xabarlar haqiqatga mos kelmaydi, deya ma’lum qildi “AntiFake.uz” Telegram kanali
Qayd etilishicha, ijtimoiy tarmoqlar va Telegram kanallarida O‘zbekiston Vazirlar Mahkamasining 2020-yil 17-noyabrdagi PQ 3535-sonli qaroriga asosan mamlakatda ikkinchi xotinga uylanishga ruxsat etilganligi to‘g‘risida xabarlar tarqalmoqda. Mazkur xabar yolg‘on va haqiqatga mos kelmasligi ma’lum qilindi.
Aholi o‘rtasida yolg‘on axborot tarqatganlik uchun javobgarlik mavjudligi eslatib o‘tilgan.
Ma’lumot uchun, O‘zbekiston Jinoyat kodeksining 126-moddasiga ko‘ra, ko‘p xotinli bo‘lish, ya’ni umumiy ro‘zg‘or asosida ikki yoki undan ortiq xotin bilan er-xotin bo‘lib yashash — bazaviy hisoblash miqdorining ellik baravaridan yuz baravarigacha miqdorda jarima yoki uch yilgacha axloq tuzatish ishlari yoki bir yildan uch yilgacha ozodlikni cheklash yoxud uch yilgacha ozodlikdan mahrum qilish bilan jazolanadi.
Bundan tashqari, Oila kodeksining 16-moddasiga asosan, nikoh tuzishga loaqal bittasi ro‘yxatga olingan boshqa nikohda turgan shaxslar o‘rtasida yo‘l qo‘yilmaydi.
May oyida ham huddi shunday xabarlar tarqalgandi va rad etilgan.